Afleggings by SAL: Sakeredders mag appelleer teen arbeidshof se beslissing(Foto: Suid-Afrikaanse Lugdiens) Die arbeidshof het Maandag die Suid-Afrikaanse Lugdiens (SAL) se sakeredders se aansoek om verlof tot appèl toegestaan teen die hof se beslissing om die afleggingsproses by die Suid-Afrikaanse Lugdiens (SAL) te stuit. Dít volg nadat die metaalwerkersvakbond Numsa en die Suid-Afrikaanse kajuitbemanningsvereniging (Sacca) vroeër vandeesmaand suksesvol was in hul aansoek om die afleggingsproses, wat deur SAL se sakeredders van stapel gestuur is, onregverdig te verklaar. Maroela Media het vroeër berig die arbeidshof het in sy uitspraak op 8 Mei beslis die prosedure waarvolgens die artikel 189-kennisgewings deur SAL en die sakeredders uitgereik is, onregverdig was. SAL en die sakeredders is toe opdrag gegee om die kennisgewings terug te trek. Die sakeredders mag egter nou teen dié uitspraak appelleer. Louise Brugman, die sakeredders se woordvoerder, het in ’n verklaring gesê die arbeidshof het Maandag volgehou dat hy in ooreenstemming met die behoorlike interpretasie van die Maatskappyewet beslis het, maar wel aanvaar dat die uitspraak grondwetlike kwessies rakende billike arbeidspraktyk geopper het.